Η επίδραση της ποιότητας υπηρεσιών στην ικανοποίηση, στην ψυχολογική υγεία ευεξία και στην ανάμειξη συμμετεχόντων σε χορευτικές δραστηριότητες ελληνικού χορού.
Authors: Σαββίδου Κυριακή 
Published: January 2022

Σκοπός της μελέτης ήταν η διερεύνηση και η αξιολόγηση της επίδρασης ενός παρεμβατικού προγράμματος στις παρεχόμενες υπηρεσίες των πολιτιστικών φορέων εκμάθησης ελληνικών παραδοσιακών χορών για την βελτίωση των παραγόντων της ποιότητας υπηρεσιών, της ψυχολογικής υγείας-ευεξίας, της ανάμειξης και της ικανοποίησης των συμμετεχόντων. Στην έρευνα πραγματοποιήθηκαν δύο μετρήσεις, ενδιάμεσα από τις μετρήσεις εφαρμόστηκε το παρεμβατικό πρόγραμμα. Το δείγμα της έρευνας αποτέλεσαν χορευτές (Ν=384) ηλικίας από 18 έως 67 χρονών όπου συμμετείχαν σε οργανωμένα προγράμματα εκμάθησης ελληνικών παραδοσιακών χορών. Τα μαθήματα εκμάθησης υλοποιούνταν σε 16 πολιτιστικούς φορείς του Ν. Καστοριάς. Οι χορευτές χωρίστηκαν σε τρεις ομάδες. Η πρώτη ομάδα ήταν η ελέγχου (Ν=115), οι οποίοι παρακολούθησαν το μάθημα των ελληνικών παραδοσιακών χορών αλλά δεν έγινε καμία ενημέρωση αποτελεσμάτων των δύο μετρήσεων και δεν εφαρμόστηκε η παρέμβαση στις παρεχόμενες υπηρεσίες. Η δεύτερη ομάδα ήταν η πειραματική I (Ν=123), όπου έγινε μια παρέμβαση- ενημέρωση, καθώς οι δάσκαλοι χορού και οι υπεύθυνοι των πολιτιστικών φορέων, ενημερώθηκαν για τα αποτελέσματα των δύο μετρήσεων. Η τρίτη ομάδα του δείγματος ήταν η πειραματική II (Ν=146), στην οποία εφαρμόστηκε παρεμβατικό πρόγραμμα στις παρεχόμενες υπηρεσίες και ενημερώθηκαν οι δάσκαλοι χορού και οι υπεύθυνοι των πολιτιστικών φορέων, για τα αποτελέσματα των δύο μετρήσεων. Από τα αποτελέσματα προέκυψε ότι οι χορευτές της ομάδας ελέγχου εμφάνισαν στατιστικά σημαντική μείωση της ικανοποίησης, των παραγόντων της ανάμειξης και της ποιότητας υπηρεσιών εκτός του παράγοντα «αλληλεπίδραση». Επιπλέον στους συμμετέχοντες της ομάδας ελέγχου, διαπιστώθηκε στατιστικά σημαντική μείωση του θετικού παράγοντα «ευεξία» και του αρνητικού παράγοντα «κούραση» της ψυχολογικής υγείας- ευεξίας. Στους χορευτές της πειραματικής ομάδας I, υπήρξε στατιστικά σημαντική αύξηση των παραγόντων της ανάμειξης και της ποιότητας υπηρεσιών εκτός του παράγοντα «περιβάλλον». Επίσης, υπήρξε στατιστικά σημαντική μείωση του θετικού παράγοντα «ευεξία» και του αρνητικού παράγοντα «κούραση», ενώ σημειώθηκε στατιστικά σημαντική αύξηση του παράγοντα «στρες» της ψυχολογικής υγείας- ευεξίας. Στους χορευτές της πειραματικής ομάδας II, υπήρξε στατιστικά σημαντική αύξηση της ικανοποίησης, των παραγόντων της ποιότητας υπηρεσιών, της ανάμειξης και του θετικού παράγοντα «ευεξία» της ψυχολογικής υγείας- ευεξίας, καθώς και στατιστικά σημαντική μείωση των αρνητικών παραγόντων «κούραση» και «στρες» της ψυχολογικής υγείας-ευεξίας. Σύμφωνα με τις αναλύσεις συσχέτισης υπήρξε μέτρια έως υψηλή στατιστικά σημαντική συσχέτιση μεταξύ της ικανοποίησης, των παραγόντων της ποιότητας υπηρεσιών, ανάμειξης και ψυχολογικής υγείας- ευεξίας, για την πειραματική ομάδα I και II, ενώ στους ίδιους παράγοντες υπήρξε χαμηλή έως μέτρια στατιστικά σημαντική συσχέτιση για την ομάδα ελέγχου. Από τις αναλύσεις πολλαπλής παλινδρόμησης διαπιστώθηκε ότι οι παράγοντες της ποιότητας υπηρεσιών και η ικανοποίηση προέβλεψαν την μεταβλητότητα της ανάμειξης και της ψυχολογικής υγείας- ευεξίας των συμμετεχόντων. Τα δημογραφικά χαρακτηριστικά διαφοροποίησαν στατιστικά σημαντικά τους παράγοντες της ποιότητας υπηρεσιών, της ανάμειξης, της ψυχολογικής υγείας- ευεξίας και την ικανοποίηση των συμμετεχόντων. Από τα αποτελέσματα της έρευνας φάνηκε ότι η βελτίωση της ποιότητας των παρεχόμενων υπηρεσιών στους πολιτιστικούς φορείς εκμάθησης ελληνικών χορών, ενίσχυσε την ανάμειξη, ικανοποίηση και ψυχολογική υγεία- ευεξία των συμμετεχόντων του παρεμβατικού προγράμματος.